Document ID: 31998R1614

KOMISSION ASETUS (EY) N:o 1614/98,
annettu 24 päivänä heinäkuuta 1998,
hampun tukijärjestelmää koskevista siirtymätoimenpiteistä markkinointivuodelle 1998/1999
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla ja asetuksella (EY) N:o 3290/94 (2), ja erityisesti sen 12 artiklan,
ottaa huomioon pellavan ja hampun tuen myöntämistä koskevista yleisistä säännöistä 22 päivänä maaliskuuta 1971 annetun neuvoston asetuksen (ETY) N:o 619/71 (3), sellaisena kuin se on viimeksi muutettuna asetuksella (EY) N:o 1420/98 (4), ja erityisesti sen 6 a artiklan,
sekä katsoo, että
asetuksessa (ETY) N:o 619/71 vahvistetaan tuen myöntämisen edellytyksiksi tuottajan ja ensimmäisen asteen jalostajan välisen sopimuksen tekeminen, tiettyjä erityistapauksia lukuun ottamatta, jalostussitoumuksen olemassaolo ja ensimmäisen asteen jalostajien hyväksyminen,
asetuksessa (ETY) N:o 619/71 säädetään, että siirtymätoimenpiteitä voidaan antaa, jos ne ovat ehdottoman välttämättömiä asetuksella (EY) N:o 1420/98 käyttöön otettujen säännösten täytäntöönpanon helpottamiseksi; markkinointivuonna 1998/1999 ei ole mahdollista soveltaa kyseisen asetuksen 3 artiklan 1 kohdan ensimmäisessä ja toisessa alakohdassa tarkoitettuja tuen myöntämisen edellytyksiä ottaen huomion kyseisten säännösten täytäntöönpanoon tarvittava aika ja tarve sallia toimijoiden mukautuminen uuteen järjestelmään; näin ollen kyseiselle markkinointivuodelle olisi ainoana siirtymätoimenpiteenä säädettävä, että tukea maksetaan ainoastaan tuottajalle, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 619/71 3 artiklan 1 kohdan ensimmäisen ja toisen alakohdan säännöksiä ei sovelleta hampun tukijärjestelmään markkinointivuonna 1998/1999. Tukea maksetaan kuitenkin ainoastaan tuottajalle.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 1998.

Labels: 17
5
6